ກອງທັບເຮືອສະຫະຣັດ ຕິດຕາມ ພວກໂຈນທະເລໂຊມາເລັຽ ທີ່ຈັບກັບຕັນກຳປັ່ນບັນທຸກສິນຄ້າອະເມຣິກັນ ເປັນໂຕປະກັນ
ຂ່າວສຳຄັນອື່ນໆ: ພວກປະທ້ວງໃນໄທ ເຮັດໃຫ້ ການສັນຈອນໄປມາ ຢູ່ບາງກອກ ເປັນອັມມະພາດ; ຊາວອິນໂດເນເຊັຽ ໄປປ່ອນບັດ ໃນການເລືອກຕັ້ງ ສະພາແຫ່ງຊາດ; ສື່ມວນ
ກອງທັບເຮືອ ສະຫະຣັດ ກຳລັງຕິດຕາມເບິ່ງ ຢ່າງໃກ້ຊິດສະຖານະການ ເຄັ່ງຕຶງ ຢູ່ນອກ ແຄມຝັ່ງທະເລ ໂຊມາເລັຽ ບ່ອນທີ່ ພວກໂຈນທະເລໄດ້ຈັບເອົາກັບຕັນ ກຳປັ່ນ ບັນທຸກສິນຄ້າ ລຳນຶ່ງ ຂອງສະຫະຣັດ ໄວ້ເປັນໂຕປະກັນ ກຳປັ່ນຣົບ BAINBRIDGE ຂອງສະຫະຣັດ ໄດ້ເດີນທາງ ໄປເຖິງ ບ່ອນເກີດເຫດໃນເຊົ້າວານນີ້ ພວກໂຈນທະເລ ໄດ້ເຂົ້າຈີ້ ແລະຍຶດ ກຳປັ່ນ ລຳດັ່ງກ່າວເປັນເວລາສັ້ນໆ ໃນມື້ວານນີ້ ກ່ອນທີ່ ພວກລູກເຮືອ ຊຶ່ງເປັນຄົນອະເມຣິກັນທັງໝົດ ທຳການຕໍ່ສູ້ຍຶດເອົາເຮືອຄືນ ພວກໂຈນທະເລ ໜີໄປໄດ້ພ້ອມກັບ ຈັບກັບຕັນ ໄປນຳ ພວກລູກເຮືອ ເວົ້າວ່າ ໂຈນທະເລ 4 ຄົນຍັງສືບຕໍ່ ຈັບກັບຕັນ ໄວ້ເປັນໂຕປະກັນ ໃນເຮືອຊູຊີບ ລຳນຶ່ງ ກຳປັ່ນບັນທຸກຕູ້ສິນຄ້າ MAERSK ALABAMA ໃຫຍ່ຂນາດ 17 ພັນໂຕນ ກຳລັງລຳລຽງເຄື່ອງຊ່ອຍເຫລືອ ສຸກເສີນ ໄປຍັງເມືອງ MOMBASA ໃນປະເທດເຄນຢາ ກຳປັ່ນລຳດັ່ງກ່າວ ແມ່ນລຳທີ 6 ທີ່ ຖືກຍຶດພາຍໃນອາທິດນີ້ ແຕ່ເປັນກຳປັ່ນ ທີ່ຈົດທະບຽນເປັນຂອງອະເມຣິກັນ ລຳທຳອິດ ທີ່ໄດ້ຖືກຈີ້ ໂດຍ ພວກໂຈນທະເລ ທີ່ປະຕິບັດງານຢູ່ນອກ ແຄມຝັ່ງທະເລ ກ້ຳຕາເວັນອອກ ຂອງອາຟຣິກາ ຊາວອິນໂດເນເຊັຽ ພາກັນໄປປ່ອນບັດ ໃນມື້ນີ້ໃນການເລືອກຕັ້ງ ສະພາແຫ່ງຊາດ ຊຶ່ງຈະເປັນການຕັດສິນວ່າ ປະທານາທິບໍດີ SUSILOBAMBANG YUDHOYONO ຈະໄດ້ຮັບ ການສນັບສນຸນ ພຽງພໍຫຼືບໍ່ ເພື່ອທີ່ຈະໄດ້ເຂົ້າຮັບຕຳແໜ່ງ ເປັນສມັຍທີ 2 ຕື່ມອີກ 5 ປີ ການປ່ອນບັດ ໄດ້ເລີ້ມຂຶ້ນໃນຕອນເຊົ້າມື້ນີ້ ທ່າມກາງ ທີ່ມີ ຄວາມວິຕົກກັງວົນ ກ່ຽວກັບການສໍ້ໂກງ ຄະແນນສຽງ ແລະຄວາມຮຸນແຮງ ໃນເຂດຕ່າງໆ ຂອງອິນໂດເນເຊັຽ ປະມານ 170ລ້ານຄົນ ມີສິດ ໄປປ່ອນບັດ ເລືອກເອົາ ຜູ້ສະມັກ ເປັນສະມາຊິກ ສະພາແຫ່ງຊາດຫລາຍໆໝື່ນຄົນ ແຕ່ການຢ່ັງຫາງສຽງ ສະແດງໃຫ້ເຫັນວ່າ ພັກປະຊາທິປັດຊຶ່ງເປັນພັກຣັຖບານ ຂອງ ປະທານາທິບໍດີ SUSILO ມີທ່າທາງວ່າ ຈະເປັນພັກທີ່ໄດ້ຮັບຄະແນນ ຫລາຍກວ່າໝູ່ ບັນດາ ຜູ້ມີສິດປ່ອນບັດ ຈະເລືອກເອົາສະພາແຫ່ງຊາດ ຊຸດໃໝ່ ທີ່ມີບ່ອນນັ່ງ 560 ບ່ອນ ຂອງອິນໂດເນເຊັຽ ແລະຕັດສິນວ່າພັກໃດ ຈະສາມາດ ສົ່ງຜູ້ສະມັກ ເຂົ້າຮ່ວມ ການເລືອກຕັ້ງ ປະທານາທິບໍດີຊຶ່ງຈະມີຂຶ້ນ ໃນເດືອນກໍຣະກົດ ບໍ່ເທົ່າໃດຊົ່ວໂມງ ກ່ອນການປ່ອນບັດ ເລີ້ມຂຶ້ນຕຳຣວດກ່າວວ່າ ມີ 6 ຄົນ ໄດ້ເສັຽຊີວິດ ໃນຄວາມຮຸນແຮງ ທີ່ແຂວງປາປົວຂອງອິນໂດເນເຊັຽ ພວກປະທ້ວງ ຕໍ່ຕ້ານຣັຖບານ ໃນປະເທດໄທ ເຮັດໃຫ້ ການສັນຈອນໄປມາທີ່ບາງກອກ ໃນມື້ນີ້ ເປັນອັມມະພາດໄປ ຂະນະທີ່ ພວກປະທ້ວງຂູ່ວ່າ ຈະຫັນການປະທ້ວງ ຂນາດໃຫຍ່ ໄປໃສ່ ກອງປະຊຸມ ສຸດຍອດ ຂອງອາຊ່ຽນ ຊຶ່ງຈະຈັດຂຶ້ນທີ່ພັທຍາ ເມືອງຕາກອາກາດ ແຄມທະເລຂອງໄທ ພວກປະທ້ວງ ທີ່ໃສ່ເສື້ອແດງຊຶ່ງສນັບສນຸນ ອະດີດ ນາຍົກຣັຖມຸນຕຣີ ທັກສິນ ຊິນນະວັດ ກຳລັງຮຽກຮ້ອງໃຫ້ນາຍົກຣັຖມຸນຕຣີໄທ ທ່ານອະພິຊິດ ເວດຊາຊີວະ ລາອອກ ພ້ອມໆກັບ ຫົວໜ້າທີ່ປຶກສາຂອງກະສັດໄທ ໃນມື້ວານນີ້ ພວກຄົນຂັບຣົດ ແທັກຊີ ປະມານ 100 ຄັນ ໄດ້ປະຣົດເຂົາເຈົ້າໄວ້ ທີ່ວົງວຽນ ອະນຸສາວະຣີ ໄຊສມໍຣະພູມ ຊຶ່ງເປັນທາງແຍກທີ່ສຳຄັນໃນບາງກອກ ເຮັດໃຫ້ ການສັນຈອນໄປມາ ທີ່ແອອັດຢູ່ແລ້ວ ເກີດການ ຕິດຄັດຢ່າງໃຫຍ່ ທ່ານອະພິຊິດ ໄດ້ໃຫ້ ຄຳໝັ້ນສັນຍາວ່າ ຈະປົກປ້ອງພວກຜູ້ນຳຕ່າງປະເທດ ທີ່ເດີນທາງ ໄປຮ່ວມ ກອງປະຊຸມສຸດຍອດ ຢູ່ພັທຍາ ແລະບໍ່ໄດ້ໃຫ້ຄວາມສຳຄັນໃດໆ ຕໍ່ການຂົ່ມຂູ່ ທີ່ອາດມີຂຶ້ນ ຕໍ່ກອງປະຊຸມດັ່ງກ່າວ ຣັຖມຸນຕຣີການເງິນ ຈາກ 10 ປະເທດ ສະມາຊິກ ຂອງອາຊ່ຽນ ເລີ້ມປະຊຸມກັນ ທີ່ພັທຍາໃນມື້ນີ້ ສື່ມວນຊົນ ຂອງທາງການ ເກົາຫລີເໜືອ ລາຍງານວ່າ ສະພາແຫ່ງຊາດທີ່ເປັນພຽງ ຄັນຕາລະບັດ ຂອງຣັຖບານ ໄດ້ແຕ່ງຕັ້ງ ໃຫ້ທ່ານ KIM JONG ILປະທານປະເທດ ເຂົ້າຮັບຕຳແໜ່ງ ເປັນຜູ້ບັນຊາການ ທະຫານສູງສຸດ ຕື່ມອີກ ອົງການຂ່າວ ສູນກາງ ຂອງທາງການ ເກົາຫລີເໜືອ ລາຍງານຂ່າວ ໃນມື້ນີ້ວ່າ ທ່ານ KIMໄດ້ຖືກແຕ່ງຕັ້ງ ໃຫ້ເຂົ້າຮັບຕຳແໜ່ງ ເປັນປະທານ ກັມມາທິການ ປ້ອງກັນຊາດທີ່ມີອິດທິພົນ ຂອງເກົາຫລີເໜືອ ຕື່ມອີກ ໃນຣະຫວ່າງ ກອງປະຊຸມ ຄັ້ງທຳອິດຂອງສະພາແຫ່ງຊາດ ອົງການຂ່າວ ຕາເວັນຕົກ ໄດ້ລາຍງານວ່າ ເປັນທີ່ ຄາດກັນວ່າທ່ານ KIM ຈະນັ່ງ ເປັນປະທານ ໃນກອງປະຊຸມ ສະພາແຫ່ງຊາດ ຄັ້ງນີ້ ໃນອັນທີ່ອາດຈະເປັນ ການປາກົດຕົວ ໃນທີ່ສາທາຣະນະ ຄັ້ງສຳຄັນ ເທື່ອທຳອິດ ຂອງທ່ານນັບແຕ່ ເດືອນສິງຫາ ປີກາຍນີ້ ເປັນຕົ້ນມາ ແຕ່ລາຍງານຂ່າວ ບໍ່ໄດ້ແຈ້ງໃຫ້ຊາບວ່າ ທ່ານ KIM ໄດ້ເຂົ້າຮ່ວມ ໃນກອງປະຊຸມຫລືບໍ່? ກອງປະຊຸມ ສະພາແຫ່ງຊາດທີ່ວ່ານີ້ ມີຂຶ້ນນຶ່ງມື້ ຫລັງຈາກຣັຖບານ ເກົາຫລີເໜືອ ກ່າວວ່າ ມີນຶ່ງແສນຄົນເຂົ້າຮ່ວມ ການໂຮມຊຸມນຸມ ເພື່ອສເລີມສລອງ ການຍິງຈະຣວດ ຂອງເກົາຫລີເໜືອໃນມື້ວັນອາທິດ ຜ່ານມາ ແລະການເຂົ້າ ຮັບຕຳແໜ່ງ ເປັນສມັຍທີ 3 ຂອງທ່ານ KIM ຈີນກ່າວວ່າ ພວກຜູ້ນຳ ໃນເຂດເອເຊັຽ ຕາເວັນອອກຄວນເພັ່ງເລັງໃສ່ ການເສີມຂຍາຍ ການຄ້າ ຢູ່ໃນຂົງເຂດ ບໍ່ແມ່ນເຣື່ອງເກົາຫລີເໜືອ ໃນຣະຫວ່າງ ການເຈຣະຈາ ຄັ້ງຈະມາ ຢູ່ທີ່ປະເທດໄທ ຣັຖມຸນຕຣີຊ່ອຍວ່າການ ກະຊວງ ການຕ່າງປະເທດຈີນ ທ່ານ HU ZHENGYUE ກ່າວ ໃນມື້ວານ ນີ້ວ່າພວກຜູ້ນຳ ຄວນເພັ່ງເລັງໃສ່ ການຮັບມື ກັບວິກິຕການ ທາງດ້ານການເງິນ ຂອງໂລກເວລາພວກທ່ານ ພົບປະກັນ ໃນກອງປະຊຸມ ທີ່ຈະມີຂຶ້ນ ຄຽງຄູ່ກັບ ກອງປະຊຸມ ສຸດຍອດກັບພວກຜູ້ນຳ ຂົງເຂດເອເຊັຽ ຕາເວັນອອກສຽງໃຕ້ ຫລືອາຊ່ຽນ ທ່ານ HU ກ່າວຕໍ່ສື່ມວນຊົນ ຂອງທາງການຈີນວ່າ ປັກກິ່ງ ໃຫ້ຄວາມສຳຄັນ ເປັນພິເສດ ແກ່ການພົບປະກັບພວກຜູ້ນຳ ຂອງອາຊ່ຽນ ຊຶ່ງຈະເລີ້ມຂຶ້ນ ໃນວັນສຸກ ມື້ອື່ນນີ້ ອົງການຂ່າວຊິນຫວາ ຂອງທາງການຈີນ ໄດ້ອ້າງຄຳເວົ້າ ຂອງນາຍົກ ຣັຖມຸນຕຣີ WEN JIABAOທີ່ກ່າວວ່າ ທ່ານຫວັງວ່າ ຈະບັນລຸ ຂໍ້ຕົກລົງ ການຄ້າເສຣີ ກັບອາຊ່ຽນ ໃນຣະຫວ່າງກອງປະຊຸມ ສຸດຍອດປະຈຳປີ ຂອງເອເຊັຽຕາເວັນອອກ ໃນຄັ້ງນີ້ ແຕ່ການແຕກແຍກຣະຫວ່າງ ຍີ່ປຸ່ນແລະຈີນ ກ່ຽວກັບ ການຕອບໂຕ້ ຂອງນາໆຊາດ ຕໍ່ການຍິງຈະຣວດຂອງເກົາຫລີເໜືອ ເມື່ອໄວໆມານີ້ ອາດຈະເປັນ ເງົາບົດບັງ ການເຈຣະຈາຫາຣືດັ່ງກ່າວ ຜູ້ຊ່ອຍ ຄົນນຶ່ງ ຂອງປະທານາທິບໍດີ ອີຣ່ານ ທ່ານ MAHMOUDAHMADINEJAD ກ່າວວ່າ ເຕຫະຣ່ານ ຈະທົບທວນເບິ່ງ ຂໍ້ສເນີ ເພື່ອເປີດການເຈຣະຈາຫາຣື ໃນດ້ານນິວເຄລັຽ ຂອງສະຫະຣັດ ແລະມະຫາອຳນາດ ອື່ນໆອີກ 5 ປະເທດ ຜູ້ຊ່ອຍ ປະທານາທິບໍດີ ອີຣ່ານ ກ່າວໃນມື້ນີ້ວ່າ ອີຣ່ານ ຈະຕັດສິນໃຈກ່ຽວກັບວ່າ ຈະຕອບຮັບ ແບບໃດ ຫລັງຈາກ ໄດ້ທົບທວນເບິ່ງ ລາຍລະອຽດ ຂອງຂໍ້ສເນີດັ່ງກ່າວນີ້ແລ້ວ ພວກນັກການທູດ ອະວຸໂສ ຂອງ 5 ປະເທດ ສະມາຊິກຖາວອນ ຂອງສະພາຄວາມໝັ້ນຄົງ ອົງການ ສະຫະປະຊາຊາດ ຊຶ່ງປະກອບດ້ວຍ ສະຫະຣັດ ຣັດເຊັຽ ຈີນ ຝຣັ່ງແລະອັງກິດ ບວກກັບເຢັຽຣະມັນ ໄດ້ພົບປະກັນ ທີ່ກຸງລອນດອນ ໃນມື້ວານນີ້ແລະກ່າວວ່າ ຕົນຈະຮ້ອງຂໍ ໃຫ້ຣັຖມຸນຕຣີ ການຕ່າງປະເທດ ຫລືຫົວໜ້າ ນັກການທູດຂອງສະຫະພາບ ຢູໂຣບ ທ່ານ JAVIER SOLANA ເຊື້ອເຊີນໃຫ້ ອີຣ່ານ ເຂົ້າຮ່ວມກອງປະຊຸມ ໃນໄວໆນີ້ ເພື່ອຊອກຫາ ຊ່ອງທາງ ແກ້ໄຂ ທາງດ້ານການທູດຕໍ່ບັນຫານິວເຄລັຽ ທີ່ມີ ຄວາມສຳຄັນ ຫລໍ່ແຫລມນັ້ນ ຣັຖມຸນຕຣີ ການຕ່າງປະເທດສະຫະຣັດ ທ່ານນາງ HILLARY CLINTON ກ່າວວ່າ ສຫະຣັດ ຈະເຂົ້າຮ່ວມຢ່າງເຕັມສ່ວນ ໃນການເຈຣະຈາ ຂອງປະເທດ ມະຫາອຳນາດ ທີ່ສຳຄັນໆ ກັບອີຣ່ານ ກ່ຽວກັບການຂັດແຍ້ງ ໃນເຣື່ອງ ໂຄງການນິວເຄລັຽ ຂອງອີຣ່ານນັ້ນ ເຮົາຍັງມີຂ່າວອື່ນໆອີກ ເຊີນຟັງລາຍລະອຽດໄດ້ ໂດຍຄລິກບ່ອນສຽງ